LV Eiropas Savienības Oficiālais Vēstnesis L 71/59

KOMISIJAS LĒMUMS

(2009. gada 16. marts)

par triflumurona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru C(2009) 1681)

(Dokuments attiecas uz EEZ)

(2009/241/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuri satur I pielikumā neiekļautas darbīgās vielas, kas jau ir pieejamas tirgū divus gadus pēc direktīvas izziņošanas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē saistībā ar to iespējamu iekļaušanu Direktīvas 91/414/EEK I pielikumā. Triflumurons ir minētajā sarakstā.

(3) Saistībā ar vairākiem pieteikuma iesniedzēja ierosinātajiem lietošanas veidiem saskaņā ar Regulas (EK) Nr. 451/2000 un Regulas (EK) Nr. 1490/2002 noteikumiem ir novērtēta triflumurona iedarbība uz cilvēku veselību un vidi. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EFSA) attiecīgos novērtējuma ziņojumus un ieteikumus saskaņā ar Regulas (EK) Nr. 1490/2002 10. panta 1. punktu. Ziņotāja dalībvalsts par triflumuronu bija Itālija, un visa attiecīgā informācija tika iesniegta 2005. gada 15. jūlijā.

(4) Dalībvalstu un EPNI speciālisti darba grupas novērtējumā pārskatīja novērtējuma ziņojumu un 2008. gada 30. septembrī to iesniedza Komisijai kā EPNI atzinumu par darbīgās vielas triflumurona pesticīdu riska novērtējuma salīdzinošo pārskatīšanu (4). Šo ziņojumu dalībvalstis un Komisija izskatīja Pārtikas aprites un dzīvnieku veselības pastāvīgajā komitejā, un 2008. gada 2. decembrī tas tika pabeigts kā Komisijas pārskata ziņojums par triflumuronu.

(5) Novērtējot šo darbīgo vielu, konstatēja vairākas problēmas. Konkrēti, pamatojoties uz pieejamo informāciju, nav pierādīts, ka iedarbība uz patērētājiem ir pieņemama, jo nav pietiekamas informācijas par attiecīgo atlikumu veidu un līmeni. Faktiski nebija iespējams veikt metabolīta M07 akūtā riska novērtējumu, jo nebija pietiekamu datu, lai šim metabolītam noteiktu akūtas standartdevas. Turklāt trūka datu, lai noteiktu pieņemamu atlieku definīciju un novērtētu atlieku līmeni pārstrādātu augļu produktos. Bez tam ir konstatēts, ka ūdens organismi ir ļoti apdraudēti. Tādējādi, pamatojoties uz pieejamo informāciju, nebija iespējams izdarīt secinājumu par to, ka triflumurons atbilst kritērijiem, lai to iekļautu Direktīvas 91/414/EEK I pielikumā.

(6) Komisija aicināja pieteikuma iesniedzēju iesniegt apsvērumus par salīdzinošās pārskatīšanas rezultātiem un par to, vai darbīgo vielu turpmāk atļaut vai neatļaut. Pieprasījuma iesniedzējs iesniedza komentārus, kas tika rūpīgi pārbaudīti. Tomēr, neskatoties uz iesniedzēja minētajiem argumentiem, šīs bažas nevarēja novērst, un novērtējumi, kurus veica, pamatojoties uz informāciju, ko iesniedza un novērtēja Eiropas Pārtikas nekaitīguma iestādes speciālistu sanāksmēs, neliecina, ka, ņemot vērā paredzētos izmantošanas nosacījumus, triflumuronu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc triflumurons nav jāiekļauj Direktīvas 91/414/EEK I pielikumā.

(8) Jāveic pasākumi, lai noteiktā laika posmā atsauktu un nepagarinātu atļaujas augu aizsardzības līdzekļiem, kuros ir triflumurons, un tādiem augu aizsardzības līdzekļiem neizsniegtu jaunas atļaujas.

(9) Papildu laiks, ko dalībvalsts piešķir triflumuronu saturošu augu aizsardzības līdzekļu krājumu likvidēšanai, glabāšanai, laišanai tirgū un lietošanai, jāierobežo līdz 12 mēnešiem, lai ļautu lietot krājumus vēl vienu augšanas periodu, tādējādi nodrošinot, ka triflumuronu saturoši augu aizsardzības līdzekļi ir pieejami lauksaimniekiem 18 mēnešus pēc šā lēmuma pieņemšanas.

(10) Šis lēmums neierobežo iespēju iesniegt pieteikumus attiecībā uz triflumuronu saskaņā ar Direktīvas 91/414/EEK 6. panta 2. punktu un Komisijas 2008. gada 17. janvāra Regulu (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas ir iekļautas darba programmā, kura minēta šīs direktīvas 8. panta 2. punktā, bet nav iekļautas I pielikumā (5), lai šo vielu iekļautu minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Triflumuronu neiekļauj Direktīvas 91/414/EEK I pielikumā kā darbīgo vielu.

2. pants

Dalībvalstis nodrošina, ka:

a) atļaujas augu aizsardzības līdzekļiem, kuros ir triflumurons, tiktu atsauktas līdz 2009. gada 16. septembrim;

b) no šā lēmuma publicēšanas dienas netiktu piešķirtas vai pagarinātas atļaujas augu aizsardzības līdzekļiem, kuros ir triflumurons.

3. pants

Papildperiods, ko dalībvalstis piešķir saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2010. gada 16. septembrī.

4. pants

Šis lēmums ir adresēts dalībvalstīm.

Briselē, 2009. gada 16. martā Komisijas vārdā — Komisijas locekle Androulla VASSILIOU

(1) OV L 230, 19.8.1991., 1. lpp.

(2) OV L 55, 29.2.2000., 25. lpp.

(3) OV L 224, 21.8.2002., 23. lpp.

(4) EFSA zinātniskais ziņojums (2008) 194, Secinājumi par triflumurona salīdzinošo pārskatīšanu (Conclusion on the peer review of triflumuron) (pabeigts 2008. gada 30. septembrī).

(5) OV L 15, 18.1.2008., 5. lpp.